Bringebær blir 0,5–2 m høy og danner tette bestander. Stenglene er det første året opprette, ugreinete og med myke torner. Det andre året er stenglene forgreinete, ofte med smale torner, og har blomster. Bladene er koblede med ett–tre par småblad og ett endesmåblad. Undersiden av bladene er filthåret. Blomstene er hengende med smale, hvite kronblad. Frukten er rød, eller en sjelden gang gul. Den løsner lett fra fruktbunnen som står igjen som en hvit tapp på busken.